
ועדת העבודה, הרווחה והבריאות
10/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 183>
מישיבת ועדת העבודה, הרווחה והבריאות
יום שני, י' באדר א התשע"ד (10 בפברואר 2014), שעה 10:30
<סדר היום:>
<1. תקנות הרוקחים (מתן מרשם בידי רוקח בעל הרשאה אישית), התשע"ג - 2013>
<2. תקנות הרוקחים (תנאי פתיחה וניהול של בתי מרקחת וחדרי תרופות)(תיקון) התשע"ג - 2013>
נכחו:

<חברי הוועדה:> 
חיים כץ – היו"ר
שולי מועלם-רפאלי– מ"מ היו"ר
עדי קול

מרב מיכאלי
<מוזמנים:> 
	רוני גמזו
	–
	מנכ"ל משרד הבריאות, משרד הבריאות

	נילי דיקמן
	–
	יועצת משפטית, משרד הבריאות

	אייל שוורצברג
	–
	מנהל אגף הרוקחים, משרד הבריאות

	אלי מרום
	–
	סגן מנהל אגף הרוקחים, משרד הבריאות

	נתי כהן אהרון
	–
	עוזרת מנהל אגף רוקחות, משרד הבריאות

	קלוד הג'יג'
	–
	רפרנט תחום תמחור, משרד הבריאות

	מורי אמיתי
	–
	אגף תקציבים, משרד האוצר

	שלמה פשקוס
	–
	אגף תקציבים, משרד האוצר

	נעמי הימיין רייש
	–
	מנהלת תחום בכירה רגולציה וחקיקה, הסוכנות, משרד הכלכלה

	מיכאל עופר
	–
	חבר ועדה מקצועית, ארגון הרוקחות בישראל

	חגי שור
	–
	חבר ועדה מקצועית, ארגון הרוקחות בישראל

	רון תומר
	–
	מנהל הועדה המקצועית, ארגון הרוקחות בישראל

	זוהר יהלום
	–
	יועץ משפטי, ארגון הרוקחות בישראל

	לי רומנו
	–
	ארגון הרוקחות בישראל

	יוסף לומניצקי
	–
	מנהל מערך הרוקחות, מכבי שירותי בריאות

	יצחק קציר
	–
	עוזר ראש חטיבת הבריאות, מכבי שירותי בריאות

	שמואל חיים קלנג
	–
	מנהל המחלקה לפרמקולוגיה ורוקחות, שירותי בריאות כללית

	הלל דשן
	–
	ראש אגף תקציבים, שירותי בריאות כללית

	ארן שביט
	–
	רוקח ראשי, קופת חולים מאוחדת

	גרשון גולומב
	–
	מרצה, האוניברסיטה העברית

	ליאוניד אידלמן
	–
	יו"ר ההסתדרות הרפואית

	שלמה וינקר
	–
	יו"ר איגוד רופאי המשפחה, ההסתדרות הרפואית

	יוסף שניר
	–
	מנכ"ל, הסתדרות הרוקחים בישראל

	יובל יפת
	–
	אדם טבע ודין

	עפרה שקד
	–
	לוביסטית, חב' "גורן אמיר", כללית

	עמוס טל
	–
	לוביסט, חב' "כהן רימון כהן", איבווי

	תלמידי תיכון "בן גוריון", נס ציונה
	
	


<ייעוץ משפטי: >
ענת מימון
יובל יעקבי
<מנהל/ת הוועדה:>
וילמה מאור
<רישום פרלמנטרי:>
רויטל יפרח
<תקנות הרוקחים (מתן מרשם בידי רוקח בעל הרשאה אישית), התשע"ג-2013>
<תקנות הרוקחים (תנאי פתיחה וניהול של בתי מרקחת וחדרי תרופות)(תיקון) התשע"ג-2013>
<היו"ר חיים כץ:>
בוקר טוב. עדין בוקר, אתכם הסליחה על האיחור, היו דיונים על קופות החולים, על "הדסה", עכשיו אנחנו באים לרוקחים. היום יום שני בשבוע, אנחנו פותחים שבוע חדש במערכת הבריאות, י' באדר, ה-10 בפברואר 2014. אני מתכבד לפתוח את ישיבת ועדת העבודה, הרווחה והבריאות בנושא: תקנות הרוקחים (מתן מרשם בידי רוקח בעל הרשאה אישית), תקנות הרוקחים (תנאי פתיחה וניהול של בתי מרקחת וחדרי תרופות). אנחנו באים לקבוע תקנות לחקיקה שנקבעה אי שם ב-2009. שתבינו, החקיקה אושרה. החקיקה אושרה ועכשיו באים לקבוע לה תקנות, ונכון מאד שהתקנות יכולות לבטל את החקיקה. אם אין תקנות, אין חקיקה. אין. עשינו דיון אחד בענין, ואני לא הולך לעשות עוד דיון בעניין. יחד עם זה, הייתי רוצה לשמוע, מישהו אמר לי על קופות החולים. יש פה נציגי קופות החולים? איזה קופה אתה?

<שמואל חיים קלנג:>
כללית.

<היו"ר חיים כץ:>
איזה קופה אתה? מכבי, מאוחדת. אני רוצה לדעת מכל קופה הפעלת התקנות האלה, לאיזו עלות נוספת תגרום לקופות, אם תגרום, כי מישהו רמז לי שהקופות טוענות שיש עלות כספית להפעלת התקנות האלה. קופת חולים כללית, לפרוטוקול שם ותפקיד.
<שמואל חיים קלנג:>
אני הרוקח הראשי של הכללית והפרמקולוג הראשי. אנחנו בעד התקנות ואנחנו בדקנו ואנחנו חושבים שהעלות היא שולית, ויש חשיבות גדולה לעשות אותן.
<היו"ר חיים כץ:>
מצוין. מכבי?

<יוס, לומניצקי:>
כנ"ל.

<היו"ר חיים כץ:>
מאוחדת?

<ארן שביט:>
גם.
<היו"ר חיים כץ:>
מצוין. אנחנו נעבור להקראה של התקנות.

<ענת מימון:>
"תקנות הרוקחים (מתן מרשם בידי רוקח בעל הרשאה אישית), התשע"ד–2014. בתוקף סמכותי לפי סעיף 26(א1)(5) לפקודת הרוקחים [נוסח חדש], התשמ"א-1981 (להלן- הפקודה), ובאישור ועדת העבודה, הרווחה והבריאות של הכנסת, אני מתקין תקנות אלה:
פרק א: הגדרות

הגדרות
1. בתקנות אלה – "אמצעי חתימה", "חתימה אלקטרונית מאובטחת", "מסר אלקטרוני" - כהגדרתם בחוק חתימה אלקטרונית, התשס"א-2001 (להלן – חוק חתימה אלקטרונית); "בית מרקחת" - לרבות רשת בתי מרקחת; "מטופל" - כהגדרתו בסעיף 2 לחוק זכויות החולה, התשנ"ו-1996 (להלן – חוק זכויות החולה), וכל המבקש או המקבל מרשם רוקח. "המנהל" - המנהל הכללי של משרד הבריאות או מי שהוא הסמיך לכך לעניין תקנות אלה, כולן או מקצתן; - -
<היו"ר חיים כץ:>
למי שיש פה הערה על התקנות, שירים את היד ויגיד: יש לי הערה.

<ענת מימון:>
- - ""המערכת" – מערכת מחשב המשמשת לעיון ברשומה רפואית של מטופל ולביצוע רישום בה ותיעוד מרשמים, לצורך ביצוע תקנות אלה; "מוסד רפואי"- כהגדרתו בסעיף 24 לפקודת בריאות העם, 1940; (להלן – פקודת בריאות העם), לרבות רופא הנותן שירות רפואי שלא במסגרת הסדר עם קופת חולים או מוסד רפואי; 
"מוסד רפואי בעל מידע בהיקף נרחב" – מוסד רפואי המנגיש מידע רפואי המנוי בתקנה 6(א) אודות למעלה מ- 1000 מטופלים; "מרשם לטיפול המשכי" – מרשם הניתן בידי רוקח למטופל הנזקק לטיפול המשכי, כמשמעותו בסעיף 26(א1) לפקודה; "מרשם לתרופת רוקח" – מרשם שרוקח רשאי לתת לגבי תכשיר שאושר כתרופת רוקח לפי סעיף 26(א1)(5)(ב) לפקודה; "מרשם רוקח" – מרשם לטיפול המשכי או מרשם לתרופת רוקח; "רוקח אחראי" – כמשמעותו בסעיף 10(א) לפקודה; "רוקח בעל הרשאה אישית" – רוקח מורשה שקיבל הרשאה אישית למתן מרשם לפי סעיף 26(א1)(1) לפקודה; "רוקח בעל הרשאת שימוש" – רוקח בעל הרשאה אישית שקופת חולים נתנה לו הרשאת שימוש או צפייה במידע שבמערכת כמשמעותה בתקנה 17; "פנקס התכשירים" – פנקס התכשירים הרפואיים המתנהל לפי סעיף 47א (א)(1) לפקודה; "קופת חולים" - כהגדרתה בחוק ביטוח בריאות ממלכתי, התשנ"ד-1994 לרבות בתי המרקחת שלה; "רשומה רפואית" - כהגדרתה בסעיף 2 לחוק זכויות החולה; "רשם" – כהגדרתו בסעיף 7 לחוק הגנת הפרטיות, התשמ"א- 1981 (להלן- "חוק הגנת הפרטיות); "רשם הגורמים המאשרים" – הרשם כהגדרתו בסעיף 7 לחוק חתימה אלקטרונית."
<היו"ר חיים כץ:>
יש למישהו פה הערות להגדרות? אם אין הערות להגדרות, אנחנו נאשר את פרק א'. מי בעד, ירים את ידו.
הצבעה
בעד – 2
נגד – אין 

נמנעים – אין 

פרק א' נתקבל.

<היו"ר חיים כץ:>
כל חברי הכנסת שנמצאים פה ויש להם זכות הצבעה והם שניים במספר, אישרו את פרק א'. נעבור לפרק ב'.
<ענת מימון:>
"פרק ב: מתן תרופה לטיפול המשכי ומתן מרשם לתרופת רוקח". זה הפרק שקובע את שני סוגי המרשמים. יש שני סוגים: המרשם הראשון זה מרשם לטיפול המשכי, שהתנאים שלו קבועים בתקנה 2. ""רוקח ייתן מרשם לטיפול המשכי בהתקיים כל אלה:
 (1) הרוקח בעל הרשאה אישית כמפורט בתקנה 10. 
(2) התכשיר רשום בפנקס התכשירים, וסיווגו בפנקס האמור, על פי סיווג תכשירים לפי קבוצות טיפוליות (Anatomical Therapeutic Chemical-ATC) הוא באחד הפריטים שבטור ב' בתוספת הראשונה והוא נמנה עם אחת הקבוצות הטיפוליות שבטור א' לתוספת האמורה. (2א) הרוקח הסביר למטופל כי מדובר במרשם רוקח ומסר לו את דף ההסבר לפי תקנה 26; 
(3) המרשם ניתן לטיפול בתכשיר לפי ההתוויה המופיעה בתעודת הרישום של התכשיר בפנקס התכשירים; 
(4) התכשיר מיועד לטיפול המשכי בחולה במצב כרוני; לעניין זה, "מצב כרוני" – מצב שמטופל נזקק לטיפול באותו תכשיר או באותם תכשירים במשך תקופה רצופה של שישה חודשים לפחות, לפני המועד שבו הוא מבקש מרשם לטיפול המשכי; "פה הוספנו הבהרה שה-6 חודשים צריכים להיות בטרם שהוא מגיע לרוקח ולא מדובר על פרק זמן קצר יותר". 
(5) המרשם ניתן לאחר שהרוקח עיין במידע הרפואי הרלוונטי כאמור בתקנה 6(א) וערך תשאול לגבי מצבו הרפואי והתרופתי של המטופל; בירור כאמור ייערך בעמדה או בחדר אשר יאפשרו את קיום הבירור בצורה הולמת ונאותה ובאופן השומר על פרטיות המטופל; 
(6) הרוקח וידא כי נערכו בדיקות המעקב הנדרשות וכי תוצאות הבדיקות מאפשרות מתן מרשם ההמשך המסוים וברר אם בתקופת נטילת התכשיר חל שינוי מהותי במצבו של המטופל או התעוררו תופעות לוואי שיש בהן כדי להצדיק את הפניית המטופל לבדיקת רופא לפני חידוש המרשם; 
(7) המטופל נבדק בידי הרופא המטפל נותן המרשם המקורי בתקופת תשעת החודשים שבהם צפוי היה המטופל לעשות שימוש בתכשיר המרשם, ובכלל אלה התקופה שבה יעשה שימוש בתכשיר לפי מרשם רוקח; (7א) הרוקח מצא כי יש הצדקה רפואית בהמשך מתן התכשיר, וכי מתן המרשם הוא לטובתו של המטופל; - -
<היו"ר חיים כץ:>
אם יש למישהו הערה על איזה סעיף, שיגיד.

<שלמה וינקר:>
סעיף 2 – לפי דעתי, כתוב כאן: לפי קבוצות טיפוליות ATC באחד הפריטים שבטור ב' בתוספת הראשונה. הקבוצות שם מאד כלליות ולא מספיק מפורטות. הן ברמה פרמקולוגית מאד גבוהה בהירארכיה ככה שבעצם מתחת לרשימה מאד קצרה יש רשימה של מאות תרופות, אולי אפילו אלפי תרופות. 

<היו"ר חיים כץ:>
אוקי, סעיף 2, תסמני אותו.

<שלמה וינקר:>
עוד הערה: בסעיף 5 כתוב: בירור, כאמור, ייערך בעמדה או בחדר. אנחנו חושבים שזה צריך להיות בחדר ולא בעמדה כי בעמדה קשה לשמור על פרטיות ועל סודיות רפואיות. זה חייב להיות בחדר סגור ולא בעמדה, שזה דלפק.

<ליאוניד אידלמן:>
אני מתנגד לסעיף (7א), שהרוקח מצא כי יש הצדקה רפואית בהמשך מתן התכשיר. הרוקח לא יכול להחליט שיש הצדקה רפואית.

<היו"ר חיים כץ:>
סמני את 7א ואת הסעיפים שהוא דיבר עליהם. ענת, תמשיכי הלאה.
<ענת מימון:>
"(8) המרשם יינתן לתקופה שאינה עולה על שישה חודשים מיום שהסתיימה תקופת המרשם האחרון שנתן הרופא המטפל; לא צוינה תקופה במרשם שנתן הרופא המטפל, יינתן המרשם של הרוקח לתקופה שלא תעלה על שישה חודשים מתאריך מתן המרשם האחרון של הרופא המטפל; 
(9) המרשם יכלול את הפרטים המפורטים בתקנה 8; 
(10) המרשם ניתן למטופל בלבד, לא יינתן מרשם לטיפול המשכי לידי מיופה כוח; 
(11) המרשם ניתן בכפוף להנחיות שנתן הרופא המטפל, ככל שניתנו, והאפשרות לתת מרשם לטיפול המשכי על ידי רוקח לא נשללה על ידי הרופא." פה נתנו בעצם אפשרות לרופא, כשהוא נותן מרשם, לשלול את אפשרות מתן מרשם המשך על ידי רוקח, ככל שהוא באמת רוצה שהמטופל יחזור אליו למתן מרשם ההמשך.

<היו"ר חיים כץ:>
אנחנו נצביע על כל הסעיפים למעט הסעיפים שהסתייגו לגביהם.

<ליאוניד אידלמן:>
אבל יש לי התנגדות לסעיף (11).

<היו"ר חיים כץ:>
אוקי, לא מצביעים על סעיף (11). יש לי זמן, זה לא ייגמר פה היום. מי בעד כל הסעיפים שהוקראו פה עכשיו, בתקנה 2, למעט הסעיפים (2),(5),(7א) ו-(11)?

הצבעה
בעד – 2
נגד – אין
נמנעים – אין

תקנה 2 למעט סעיפים (2),(5),(7א) ו-(11) נתקבלה.
<היו"ר חיים כץ:>
תודה רבה. אושר. נלך הלאה.

<ענת מימון:>
תקנה 3 זו תקנה שמאפשרת לרוקח לתת מרשם ראשוני לרשימה מסוימת של תרופות שנמצאות בתקנות. "מרשם לתרופת רוקח 3. (א) רוקח ייתן מרשם לתרופת רוקח בהתקיים כל אלה: 
(1) הרוקח בעל הרשאה אישית כמפורט בתקנה 10; (1א) הרוקח הסביר למטופל כי מדובר במרשם רוקח ומסר לו את דף ההסבר לפי תקנה 26; 
(2) הרוקח ייתן את המרשם לאחר שערך תשאול לגבי מצבו הרפואי והתרופתי של המטופל באופן השומר על פרטיות המטופל, ולאחר שעיין במידע הרפואי הרלוונטי שהתקבל מאת הרופא המטפל או קופת החולים כאמור בתקנה 6(א) ככל שנדרש לצורך מתן אותו מרשם; 
(3) המרשם יינתן בידי הרוקח אם מצא כי יש צורך רפואי במתן התכשיר וכי מתן התכשיר הוא לטובתו של המטופל ולצורך טיפול לתקופה סבירה, שלא תעלה על שלושים ימים לפי מאפייני התכשיר והמצב הרפואי; ואולם, הרוקח רשאי שלא לתת למטופל מרשם, במקרה המתאים, ולהפנותו לקבלת המרשם מרופא; 
(4) התכשיר רשום בפנקס התכשירים והוא כולל רק חומרים פעילים מן המפורטים בטור א' בתוספת השנייה, ובתנאים ובמגבלות כמפורט בטור ב' לצדו; 
(5) התכשיר ניתן לטיפול לפי ההתוויה שבתעודת הרישום של התכשיר בפנקס התכשירים;
 (6) הרוקח יידע את המטופל אם אין התכשיר מסופק במסגרת הסדר של בית המרקחת עם קופת חולים לשם ניפוק תכשירים למבוטחיה, ואם שונה התשלום בעד התכשיר מן התשלום בעדו כשהוא מסופק למבוטחי קופת החולים במסגרת ההסדר האמור, לרבות הנחה הניתנת למבוטח במסגרת תוכנית לשירותי בריאות נוספים; כמו כן, יידע הרוקח את המטופל אם התכשיר אינו כלול בסל הבריאות; (6א) הרוקח מצא כי יש הצדקה רפואית למתן התכשיר, וכי מתן המרשם הוא לטובתו של המטופל; 
(7) המרשם יכלול את הפרטים המפורטים בתקנה 8; (7א) תוקף מרשם הרוקח לפי תקנה זו לא יעלה על חודש; 
(8) המרשם ניתן למטופל בלבד, לא יינתן מרשם לתרופת רוקח לידי מיופה כוח. - -
<עדי קול:>
ב(6א) יש לך את אותה הערה של (5) הקודמת, הצדקה רפואית.
<היו"ר חיים כץ:>
הם יעירו אחר כך.

<ענת מימון:>
"(ב) למרשם לתרופת רוקח יצורף דף נפרד ובו יציין הרוקח את שמות כל התכשירים הרשומים הזהים הנוספים כהגדרתם בסעיף 27 לפקודה ואת מחירם; דף זה יימסר למטופל טרם הנפקת התרופה. 

<ליאוניד אידלמן:>
אני מתנגד לכל סעיף 3 גדול.

<ענת מימון:>
לכולו.
<היו"ר חיים כץ:>
טוב. הוא התנגד לכל סעיף... מה זה (8)(ב)?
<קריאה:>
(8)(ב) הוא בעייתי.

<ענת מימון:>
זה (ב), זה לא (8)(ב), זה (3)(ב). צריך לצרף את הדף הנוסף עם החלופות הגינריות של התרופות.
<היו"ר חיים כץ:>
טוב, תעברי לסעיף 4.

<ענת מימון:>
"הסכמת המטופל לעיון במידע רפואי. 4. (א) - - 

<היו"ר חיים כץ:>
אל תשתמשו הרבה בזכות שאני נותן לכם. תשתמשו בה במשורה.

<ליאוניד אידלמן:>
כך אנחנו נעשה.

<ענת מימון:>
"4. (א) טרם עיון במידע הרפואי הרלוונטי יוודא רוקח בעל הרשאה אישית כי המטופל נתן הסכמתו לעיון במידע כמפורט בתקנת משנה (ב). (ב) הסכמת מטופל לעיון במידע הרפואי לצורך מתן מרשם רוקח תיעשה בכתב, בפעם הראשונה בפעם הראשונה בכל שנה קלנדרית שבה מבקש המטופל לקבל מרשם רוקח; הסכמה כאמור תינתן לאחר שהמטופל יקבל הסבר בכתב לפי תקנה 26 וכן הסבר בעל פה אודות השירות, מהותו, מטרתו, היקף השימוש הנדרש והמידע שייחשף בפני הרוקח במהלך הליך מתן המרשם על ידו;"

<ליאוניד אידלמן:>
זה לא ברור. הבהרה. תהיה תקנה על תקנה כי לא ברור לי מי נותן הסבר ואיך חותמים על הטופס? איך טכנית עושים את זה?

<עדי קול:>
כן, אני לא מבינה את זה טכנית, זה נורא מסובך. 

<ליאוניד אידלמן:>
בפני מי עושים את זה? זה לא ברור.

<ענת מימון:>
זה יכול להיות גם בפני הרוקח וזה יכול להיות גם בפני הקופה, לפי מה שהבנתי, שהם רוצים שיתאפשר לחולה לתת הסכמה כללית בפני הקופה וזה נפתח מול בתי המרקחת או כשהוא מגיע ויש צורך.

<ליאוניד אידלמן:>
כללית, לגבי כל ההסברים העתידיים לגבי כל - -

<היו"ר חיים כץ:>
לא, לא, לגבי משהו מוגדר.

<נילי חיון דיקמן:>
לא לגבי התרופות.

<עדי קול:>
בעיניי זה מנוסח לא ברור.
<מיכאל עופר:>
בפני הרוקח. זה רק הניסוח.
<קריאה:>
איזה רוקח?

<מיכאל עופר:>
הרוקח שמנפק לו.

<ענת מימון:>
"4. (ג) המטופל יקבל עותק של כתב ההסכמה ועותק נוסף יתועד במערכת. (ד) מטופל יוכל לחזור בו ממתן הסכמתו כאמור בתקנת משנה (ב) בכל עת על ידי מתן הודעה לקופת החולים או למוסד הרפואי; הודיע המטופל לקופת החולים או למוסד המטפל על חזרתו מן ההסכמה כאמור, תיפסק הנגשת המידע המפורט בתקנה 6(א) הנוגע למטופל לידי רוקחים בעלי הרשאה אישית בתוך שלושה ימי עבודה."

<היו"ר חיים כץ:>
לאיזה סעיף התנגדתם ב-4? סעיף (ב). אנחנו מצביעים על 4, להוציא סעיף (ב). מי בעד ירים את ידו.

הצבעה

בעד – רוב
נגד – אין
נמנעים – אין
סעיף 4 להוציא סעיף (ב) נתקבל.

<היו"ר חיים כץ:>
סעיף 4 להוציא סעיף (ב) אושר.
<ענת מימון:>
" תקנה 5. הנגשת המידע הרפואי לבתי המרקחת. (א) קופת חולים, או מוסד רפואי המעוניינים להציע שירות של מתן מרשם רוקח למטופליהם – (1) רשאים לאפשר נגישות של המידע המפורש בתקנה 6(א) לרוקחים בעלי הרשאה אישית. (2) יאפשרו נגישות של המידע המפורט בתקנה 6(א) לרוקחים בעלי הרשאה אישית המשרתים את מטופליהם במסגרת - - 

<עדי קול:>
למה שיניתם מ"יאפשרו" ל"רשאים לאפשר"?

<עדי קול:>
רשאים לאפשר לרוקח ספציפי ופה זה לגבי בתי המרקחת במסגרת ההסדר שממילא יש להם מול בתי המרקחת.

<עדי קול:>
את (1)? ב-5(א)(1) - -

<ענת מימון:>
כלומר, קופת החולים לא חייבת לאפשר את השירות הזה למבוטחים שלה. אם היא רוצה, היא צריכה להתקשר לבתי המרקחת.
<עדי קול:>
למה? השאלה שלי היא למה?

<ענת מימון:>
כי אנחנו לא רוצים - -

<רוני גמזו:>
אנחנו מאפשרים שירות לשיקול דעת. באים ונותנים את האפשרות לקופת חולים שמבקשת לבצע את זה, שרוצה לבצע את זה, היא לא חייבת.

<ענת מימון:>
"5. (א). (2) יאפשרו נגישות של המידע המפורט בתקנה 6(א) לרוקחים בעלי הרשאה אישית המשרתים את מטופליהם במסגרת הסדר לניפוק תרופות למטופליהם ולא יתנו את ההתקשרות בכל תנאי שאינו ממין העניין; (א1)
קופת חולים או מוסד רפואי יאפשרו גישה אך ורק למידע אודות מבוטחים שנתנו את הסכמתם לעיון במידע רפואי אודותם כאמור בתקנה 4. (ב) העברת המידע הרפואי והיקפו כאמור בתקנת משנה (א), יוסדרו בהתקשרות בכתב בין קופת החולים או המוסד הרפואי ובין בית מרקחת שבו מועסק רוקח בעל הרשאה אישית, אשר יכלול גם ההסדרים הנוגעים לאבטחת המידע הרפואי לפי פרק ד', כנדרש בתקנה 21; עותק של ההתקשרות כאמור יועבר למנהל." פה מדובר על בתי חולים שהם חיצוניים לקופה או למוסד הרפואי ולא בתי חולים של הקופה עצמה. 
"(ג) קופת חולים או מוסד רפואי המעוניינים להציע שירות כאמור בתקנת משנה (א) בבתי המרקחת שבבעלותם או באמצעות רוקחים בעלי הרשאה אישית המועסקים על ידם בקופת החולים או במוסד הרפואי, יסדירו את העברת המידע הרפואי והיקפו לרוקח בעל הרשאה אישית וכן יסדירו את היבטי אבטחת המידע הרפואי במסגרת נוהל פנימי אשר עותק ממנו יועבר למנהל, ולא יחולו עליהם הוראות פרק ד', ואולם הנוהל כאמור ייקבע בשים לב להוראות האמורות." פה אנחנו מדברים על הסדרים בתוך הקופות מול בתי המרקחת שלהם, ופה אנחנו פוטרים אותם מהסדרי אבטחת המידע שבפרק ד' אבל כמובן שהנוהל הפנימי צריך עדין לשקף את ההגנה על פרטיות וסודיות המטופל, והגנה על המידע שנחשף לבתי המרקחת. 
<היו"ר חיים כץ:>
מי בעד סעיף 5 ירים את ידו.

הצבעה

בעד – הרוב
נגד – אין
נמנעים – אין 

סעיף 5 נתקבל.
<היו"ר חיים כץ:>
סעיף 5 אושר. נעבור לסעיף 6.
<(היו"ר שולי מועלם-רפאלי, 11:19)>
<יובל יעקבי:>
"עיון במידע רפואי 6. (א) פרטי המידע הרפואי שלהלן של מטופל שנתן את הסכמתו לעיון במידע הרפואי כאמור בתקנה 4, ואשר הסכמתו בתוקף, יהיו נגישים לרוקח בעל הרשאה אישית, שהתקשר עם קופת חולים או מוסד רפואי כאמור בתקנה 5; (1) רשימת מרשמי רופא לתכשירים רפואיים שניתנו בתשעת החודשים שקדמו ליום מתן מרשם הרוקח למטופל במסגרת קופת חולים או על ידי רופא מטפל, מעודכנת לחודש האחרון, וכן רשימת התכשירים הרפואיים שנופקו בפועל למטופל בתשעת החודשים שקדמו ליום מתן המרשם על ידי קופת החולים או על ידי המוסד הרפואי או על ידי נותן שירותים מטעמו במסגרת הסדר עמם כאמור בחודש האחרון; - - 
<עדי קול:>
9 חודשים זה בגלל היריון? למה 9 חודשים? רנדומאלי?
<נילי חיון דיקמן:>
בכלל, על רוקח - - לעד 9 חודשים מיום המרשם של הרופא. לכן, הוא לא צריך את התמונה הרחבה יותר. 9 החודשים האחרונים מספיקים. כדי להגן על הפרטיות, אנחנו רוצים לתת לו רק מה שהוא צריך ולא מעבר לכך.

<יובל יעקבי:>
"(2) לעניין מתן מרשם לטיפול המשכי - (א) שני מועדי הביקור האחרונים של המטופל אצל רופא מטפל; (ב) אבחנות והוראות הרופא המטפל לעניין מתן מרשמים לטיפול המשכי, ככל שניתנו; (ג) תוצאות בדיקות מעבדה כגון בדיקות דם, שתן, צואה ותרביות, של המטופל שנערכו בחצי השנה האחרונה, במסגרת קופת חולים או אצל רופא מטפל, הנחוצות לצורך מתן מרשמי המשך לפי הסכם ההתקשרות או הנוהל כאמור בתקנה 5. (ב) רוקח בעל הרשאה אישית יעיין במידע רפואי באופן שלא יפגע בפרטיות מטופל ותוך שמירה והקפדה על הסודיות הרפואית לפי חוק זכויות החולה, ויעיין רק במידע הנחוץ לו לצורך הנפקת המרשם, ובסמוך לפני מתן המרשם."

<ענת מימון:>
זה התקנה שמתנה את המידע הרפואי שיהיה חשוף. זה רק המידע לגבי מי שנתן הסכמה. כלומר, מבוטחים שלא נתנו הסכמה, המידע חסום. זה כולל מרשמי רופא ותכשירים שנופקו, מועדי ביקור אצל רופא, אבחנות והוראות של הרופא, תוצאות בדיקות מעבדה מסוימות, וכמובן שיש הוראה כללית לגבי הקפדה על סודיות ופרטיות המטופל.
<שלמה וינקר:>
לגבי סעיף (2), אני חשוב שהמידע שנדרש פה הוא מאד שטחי. שני מועדי הביקור האחרונים יכולים להיות באותו בוקר. אני חושב שזה לא רציני לקבל החלטה על סמך שני מועדי הביקור האחרונים. אני חושב שאותו דבר גם האבחנות ובדיקות המעבדה. ולכן, אני חושב שאם רוצים לתת סמכות רצינית פה, צריך לפתוח את כל התיק, לפחות שנה אחורה, ביקורים ובדיקות. רוב הבדיקות לא מבוצעות בחצי השנה האחרונה. זה לא רציני.
<היו"ר שולי מועלם-רפאלי:>
אז תראה, אנחנו יכולים לאשר את סעיף 6 להוציא את סעיף (2), ונשים אותו בצד של צריך עיון ושינויים אם יוחלט.

<ענת מימון:>
כלומר, המידע שייחשף במתן מרשם לטיפול המשכי, אנחנו משאירים את זה בצד.

<היו"ר שולי מועלם-רפאלי:>
את כל סעיף (2) אנחנו שמים בצד.

<ליאוניד אידלמן:>
אנחנו מבקשים להוציא את סעיף (1) ו-(2).

<היו"ר שולי מועלם-רפאלי:>
אז בעצם כל סעיף 6?

<ענת מימון:>
לא, יש לנו את 6(ב).
<שמואל חיים קלנג:>
אפשר לקבל גם נימוק או שכל אחד... אפשר לקבל נימוק מסודר?

<היו"ר שולי מועלם-רפאלי:>
יושב ראש הוועדה ביקש קודם, כיוון שהגעתי מאוחר עודכנתי על כך, שלא יהיו נימוקים בשלב הזה. אנחנו קודם מצביעים על מה שיש הסכמה ומוציאים החוצה את מה שאין הסכמה. אחר כך נחזור לאי ההסכמות.

<שמואל חיים קלנג:>
יושב ראש הוועדה גם ביקש שזה יהיה במשורה אז אם זה לא במשורה, כדאי שנשמע נימוקים קצת יותר רציניים.

<היו"ר שולי מועלם-רפאלי:>
אז ברשותך, כיוון שהתבקשתי להחליפו ל-5 דקות תמימות, אני אשאיר את זה להחלטתו. אנחנו נצביע על 6(ב), וכשהוא יחזור אני אתייעץ אתו והוא יקבל החלטה.

הצבעה
בעד – הרוב
נגד – אין 

נמנעים – אין

סעיף 6(ב) נתקבל.

<יובל יעקבי:>
"תיעוד מתן מרשם בתיק הרפואי ומתן הודעה לרופא 7. (א) רוקח שנתן מרשם לטיפול המשכי יתעד את מתן המרשם, לפי טופס התיעוד האמור בתקנה 9, ויוודא קליטתו של טופס התיעוד בתיקו הרפואי של המטופל לפי הוראות קופת החולים או הרופא המטפל לגבי אופן העדכון של התיק הרפואי. - - 

<ענת מימון:>
זה צריך להיות המוסד הרפואי, נכון נילי? הוראות קופת החולים או המוסד הרפואי כי שינינו כבר רופא מטפל.

<נילי חיון דיקמן:>
כן.

<יובל יעקבי:>
"(ב) רוקח שנתן מרשם לתרופת רוקח יתעד את מתן המרשם לפי טופס התיעוד האמור בתקנה 9 וימסור, סמוך לאחר מתן המרשם, הודעה על כך, בכתב, או באופן אלקטרוני לרופא המטפל, בהקדם האפשרי. 
<עדי קול:>
אפשר לשאול שאלה? היום מטופל יכול ללכת לבית מרקחת ולבקש מהרוקח תדפיס של כל התרופות שהוא לוקח?

<נילי חיון דיקמן:>
לבית מרקחת רגיל לא יהיה את המידע הזה.

<רוני גמזו:>
לא, אין את המידע הזה בבית המרקחת מכיוון שזה כאילו רשומה רפואית שהיא - -
<מיכאל עופר:>
יש את המידע בבית המרקחת לגבי התרופות שאותו מטפול לקח בבית המרקחת הספציפי. אם הוא אולך כל הזמן לאותו בית מרקחת, - -
<עדי קול:>
אז יש. אבל הוא יכול לבקש תדפיס?

<מיכאל עופר:>
כן, בהחלט.
<קריאה:>
הוא יכול היום לראות גם באינטרנט, בתיק האישי שלו.
<שמואל חיים קלנג:>
זה תלוי. בקופה שיש לה מרשם דיגיטאלי, הסניפים זה כמו בנק, אתה רואה הכל, זה עמדת צפייה. לכן, גם אם הוא לקח בבוקר בפתח- תקווה ובצהרים בירושלים, זה שקוף.
<עדי קול:>
כשזה בתוך הקופות.

<שמואל חיים קלנג:>
לא, אני יכול לדבר על הקופה שלי.

<עדי קול:>
בכללית אני יודעת שזה ככה.

<רוני גמזו:>
כן, אבל אני נתתי לך תשובה כללית מאד שזה לא מחויב, בית מרקחת לא מחזיק את הרשומות.
<ענת מימון:>
אז למעשה תקנה 7 אומרת שמרגע שניתן מרשם לטיפול המשכי, צריך לתעד אותו ויש טופס מסוים וגם זה יהיה בתיק הרפואי וגם בנוסף, תימסר הודעה על המרשם לרופא המטפל.

<היו"ר שולי מועלם-רפאלי:>
סעיף 7, אפשר להצביע עליו. מי בעד?
הצבעה

בעד – 2
נגד – אין 

נמנעים – אין

סעיף 7 נתקבל.

<היו"ר שולי מועלם-רפאלי:>
מצוין. תקנה 8. 

<יובל יעקבי:>
"תוכן מרשם רוקח 8. (א) מרשם רוקח יכלול פרטים אלה: (1) שם הרוקח נותן המרשם, מקום עבודתו, מען מקום העבודה ומספרי הטלפון של הרוקח; (2) מספר ההרשאה האישית של הרוקח ומספר רישיון הרוקח שלו; (3) תאריך מתן המרשם; (4) שם האדם שהמרשם מיועד לו ומספר תעודת הזהות שלו, מינו, וגילו אם הוא פחות מ- 18 שנים; (5) פירוט מלא של הרכב התכשיר או שמו המסחרי של התכשיר באותיות דפוס לטיניות כתובות או מודפסות; (6) הוראות שימוש בתכשיר ומינון; (7) חתימה וחותמת הרוקח, או חתימה אלקטרונית מאובטחת. (ב) מרשם רוקח יישמר בפנקס המרשמים כמשמעו בסעיף 29(א) לפקודה על ידי הרוקח המנפק ויחולו עליו כל ההוראות הנוגעות למרשם רופא לפי הפקודה."
<ענת מימון:>
זה, למעשה, איך אמור להיראות המרשם ואיזה פרטים יכללו בו. אני רק רוצה להבהיר שלמעשה רוקח יכול להנפיק מרשם, המטופל יכול לקבל אותו וללכת, תיאורטית, לרכוש את זה גם בבית מרקחת אחר. כלומר, זה לא בהכרח אמור להיעשות בו זמנית ולכן יש את הטופס, הוא אמור להימסר ואז הוא אמור לרכוש את התרופה על סמך הטופס הזה של המרשם.

היו"ר שולי מועלם-רפאלי:

שאלות? הצעות?
תקנה 8, אפשר להצביע. מי בעד?

הצבעה

בעד – 2
נגד – אין 

נמנעים – אין 

תקנה 8 נתקבלה.

<היו"ר שולי מועלם-רפאלי:>
המשכנו, סעיף 9.
<יובל יעקבי:>
"טופס תיעוד. 9.
(א) טופס תיעוד למתן מרשם רוקח יכלול את כל הפרטים הנדרשים בתקנה 8(א) וכן יצוין בו - (1)
אם הוא מרשם לטיפול המשכי או מרשם לתרופת רוקח; (2) עיקר הממצאים העולים מעיון בתיק הרפואי ומתשאול המטופל לפי תקנות 2 ו-3, לרבות ההצדקה הרפואית שבשלה ניתן המרשם; (3) כי המטופל נתן הסכמתו לעיון במידע רפואי כנדרש בתקנה 4. (ב) טופסי התיעוד יהיו ברורים; טופסי התיעוד של מרשם לטיפול המשכי יישמרו במערכת, ויעמדו לרשות הרוקח בעל ההרשאה האישית לתקופה של שלוש שנים; טופסי התיעוד של מרשם לתרופת רוקח יישמרו על ידי הרוקח באופן מאובטח ונפרד לתקופה של שלוש שנים; לטופס התיעוד יצורף כתב ההסכמה, ככל שהוא ניתן בבית המרקחת, לפי תקנה 4. 
<(היו"ר חיים כץ, 11:27)>
(ג) הרוקח יעמיד את טופסי התיעוד וכתבי ההסכמה שניתנו בבית המרקחת לביקורת המנהל בכל עת וכן ימסור העתק מטופס התיעוד למטופל." 

<ענת מימון:>
בנוסף למרשם עצמו שאמור להיות שמור בפנקס המרשמים, יש גם טופס ספציפי שהרוקח מתעד בו את מתן המרשם, ושם יש את הפרטים באמת לגבי המרשם שניתן.

<שולי מועלם-רפאלי:>
ב-9(א)(2) הייתי משנה את המילה "הצדקה" ל"התוויה".
<היו"ר חיים כץ:>
שמעתם? ב-9(א)(2) המילה "הצדקה" תהפוך ל"התוויה".
<ענת מימון:>
היו התנגדויות לזה ב-2 לגבי ההצדקה אז צריך לשנות את זה בהתאם כשנכריע בתקנה - -
<עדי קול:>
אנחנו לא מסכימים על ההתוויה עכשיו כי הוא התנגד לזה בכלל.
<היו"ר חיים כץ:>
מי התנגד?

<עדי קול:>
אידלמן. בכלל על הצדקה רפואית כי הוא אומר: איך רוקח יכול לתת הצדקה רפואית והוא צודק.

<היו"ר חיים כץ:>
אידלמן, נשנה את המילה במקום "הצדקה" שיהיה "התוויה".
<שמואל חיים קלנג:>
התוויה זה דבר רשום במשרד הבריאות. זה דבר ברור ומוגדר.
<ליאוניד אידלמן:>
ההתוויות הרשומות על פי משרד הבריאות זה בסדר גמור. השאלה אם אלה התוויות שמתאימות לאותו מטופל ספציפית?

<רוני גמזו:>
כן, ברור.

<היו"ר חיים כץ:>
התוויה. אנחנו מצביעים על 9. מי בעד 9 ירים את ידו. 

הצבעה

בעד – 3 
נגד – אין
נמנעים – אין
סעיף 9 נתקבל.

<היו"ר חיים כץ:>
תודה רבה. סעיף 9 אושר. אנחנו עוברים לפרק ג.
<יובל יעקבי:>
"פרק ג: מתן הרשאה אישית לרוקח ודרישות הכשרה והשתלמות. הרשאה אישית לרוקח 10. (א) הרשאה האישית תינתן לרוקח מורשה בעל ניסיון ברוקחות של חמש שנים אשר עבר הכשרה כאמור בתקנה 11; תוקפה של הרשאה אישית יהיה למשך חמש שנים. (ב) המנהל רשאי לחדש תוקפה של הרשאה אישית לתקופות נוספות שלא יעלו על חמש שנים כל אחת לאחר שמבקש החידוש עבר השתלמות שהכיר בה המנהל כאמור בתקנה 11 והציג על כך אישורים למנהל. (ג) בהרשאה אישית יפורטו שם הרוקח, מספר רישיון רוקח, תאריך נתינתה ותקופת תוקפה ותאריך נתינתה לראשונה, וכן פרטים נוספים ככל שיראה המנהל לנכון. (ד) בקשה למתן הרשאה אישית תוגש למנהל ויצורפו לה נספחים מסמכים אלה: (1) העתק רישיון רוקח; (2) אישורים על עמידה בדרישות ההכשרה כאמור בתקנה 11; (3) אישורים על העסקה כרוקח המוכיחים ניסיון של חמש שנים לפחות. (ה) בקשה לחידוש הרשאה אישית תוגש למנהל בצירוף ההרשאה שפקע תוקפה, ואישור על השתלמות, ומסמכים כאמור כמפורט בתקנה 11(ד). (ו) המנהל יפרסם באתר האינטרנט של משרד הבריאות רשימה של רוקחים בעלי הרשאה אישית אשר תעודכן מזמן לזמן ובה יצוין שמו של הרוקח, מספר רישיונו, מועד מתן ההרשאה האישית ותקופת תוקפה. (ז) (א) המנהל רשאי לבטל הרשאה אישית שנתן לרוקח בהיוודע לו כי הרוקח - (1) פועל באופן המזיק או העלול להזיק לבריאות הציבור או בניגוד לתקנות אלה;
(2) התנהג בדרך שאינה הולמת את מקצוע הרוקחות; (3) גילה חוסר אחריות או רשלנות חמורה במילוי תפקידו; (4) עבר על הוראות פקודת הרוקחות ותקנותיה או נוהלי והנחיות משרד הבריאות; (5) הורשע בעבירה פלילית או בעבירת משמעת שבשל מהותה, חומרתה ונסיבותיה אינו מתאים, לדעת המנהל, לתת מרשמים; (6) הורשע בעבירה על חוק הגנת הפרטיות. (ב) ביטול לפי סעיף קטן (א) יהיה לתקופה שיקבע המנהל ושלא תעלה על חמש שנים. (ח) המנהל לא יבטל הרשאה אישית כאמור בתקנת משנה (ז) אלא לאחר שנתן לרוקח הזדמנות להשמיע את טענותיו לפניו; ואולם אם ראה המנהל כי השהיית הביטול עלולה לסכן את בריאות הציבור, רשאי הוא לתת הוראת ביטול לאלתר, ובלבד שייתן לרוקח להשמיע את טענותיו בהזדמנות הראשונה לאחר מכן. (ט) בוטלה הרשאה אישית של רוקח - יודיע על כך המנהל מידית לכל קופות החולים ולבית המרקחת שבו היה מועסק באחרונה, לפי הידוע; המנהל יעדכן לפי זה את רשימת הרוקחים בעלי הרשאה אישית האמורה בתקנת משנה (ו).

<ענת מימון:>
אני רק אסביר שכעיקרון, יש תנאי סף של 5 שנים של ניסיון, אחר כך יש הכשרה שצריך לעבור בפעם הראשונה וזה לתקופה של 5 שנים, והחידוש מותנה בהשתלמות שצריך לעבור כדי לחדש. יש פה אפשרות גם לבטל את זה. הביטול יהיה לתקופה מסוימת. כלומר, אחרי שהביטול יפקע, אפשר יהיה לבקש שוב את הרישיון ושוב לשיקול דעת המנהל אם לתת את זה או לא.

<היו"ר חיים כץ:>
100%.

<קריאה:>
סעיף (ז)(5) רק לשנות מילה כי המילה לא נכונה: כתוב: "לדעת המנהל לתת מרשמים". לתת הוא יכול, לרשום הוא לא יכול.
<רוני גמזו:>
במקום "לתת" "לנפק".
<קריאה:>
לרשום.
<היו"ר חיים כץ:>
ומי בעד סעיף 10 ירים את ידו.
הצבעה

בעד – הרוב
נגד – אין
נמנעים – אין

סעיף 10 נתקבל.

<היו"ר חיים כץ:>
תודה רבה, גם סעיף 10 אושר.

<יובל יעקבי:>
"דרישות הכשרה והשתלמות 11. (א) ההכשרה לרוקח המבקש לקבל הרשאה אישית תתקיים בבית ספר לרוקחות או לרפואה של מוסד מוכר בישראל, כמשמעותו בחוק המועצה להשכלה גבוהה, התשי"ח – 1958 . (ב) ההכשרה תהיה בהיקף שלא יפחת מ-60 שעות, והיא תתבצע לפי תכנית לימודים שאישר המנהל, בנושאים אלה: (1) נהלי רישום ותיעוד; (2)
אינטראקציה בין תרופות; (3) בדיקות מעבדה; (4) פרמקולוגיה קלינית; (5) טיפול תרופתי בקבוצות אוכלוסייה מיוחדות ובילדים. - - 

<עדי קול:>
ההכשרה הזאת תהיה חלק מהלימודים?

<רוני גמזו:>
לא, לא. היא תהיה הרשאה אישית, זה לא חלק מהרוקחות.
<עדי קול:>
ויהיו כאלה שלא יוכלו לקבל אותה?

<רוני גמזו:>
לא. אין תנאי קבלה.

<עדי קול:>
זה לא מצטיינים בלימודים וכולי.

<רוני גמזו:>
לא, אין תנאי קבלה אחרת זה פגיעה בחופש העיסוק.

<היו"ר חיים כץ:>
כל הרוקחים מצטיינים אחרת הם לא יכולים להיות רוקחים.

<יובל יעקבי:>
"(ג) כחלק מן ההכשרה יערוך נותן ההכשרה בחינה על החומר הנלמד במסגרת תכנית הלימודים המאושרת; ציון "עובר" בבחינה זו לא יפחת מ-65; עותק מבחינה כאמור יועבר למנהל בטרם עריכתה; במקרים שימצא לנכון רשאי המנהל להורות על עריכת שינויים בבחינה. (ד) המנהל יכיר בתוכניות השתלמות לרוקחים בעלי הרשאה אישית בנושאים הרלוונטיים מן המפורטים בתקנת משנה (ב), אשר יציגו לו בצירוף רשימת מרצים מתחום ההוראה האקדמית או מתחום הטיפול הקליני בבתי חולים בישראל, ולאחר ששוכנע כי ההשתלמות היא ברמה אקדמית מתאימה."

<היו"ר חיים כץ:>
מי בעד סעיף 11?

<ליאוניד אידלמן:>
רגע, סעיף 11(ב) צריך להוציא בבקשה.
<היו"ר חיים כץ:>
למה?
<עדי קול:>
אתה רוצה שהם לא יוכשרו?
<ליאוניד אידלמן:>
אני רוצה שהם יוכשרו לפחות כמו האחיות כי הדרישה לאחיות... פה זה 60 שעות.

<היו"ר חיים כץ:>
טוב, אתה מתנגד ל(ב). מצומן. אנחנו מצביעים על סעיף 11 להוציא סעיף (ב). מי בעד?
הצבעה

בעד – 3
נגד – אין
נמנעים – אין

סעיף 11 להוציא סעיף (ב) נתקבל.

<היו"ר חיים כץ:>
תודה רבה. כמה שנים לומד רוקח? 

<קריאה:>
4.5 ועוד סטאז'. כמה דקות אחות?
<ליאוניד אידלמן:>
מאחות דרשו שנה לצורך - -

<קריאה:>
כי אחות לא לומדת פרמקולוגיה ולא לומדת תרופות.

<ליאוניד אידלמן:>
מרופא דורשים 7 שנים.

<היו"ר חיים כץ:>
אידלמן, אתה צודק. לא הצבענו. נעבור לפרק ד.

<יובל יעקבי:>
"פרק ד: פרטיות, אבטחת מידע וחתימה אלקטרונית מאובטחת. אחריות מוסד רפואי בבעלות קופת חולים 12. (א) האחריות לביצועה של פעולה הנדרשת לפי תקנות אלה ממוסד רפואי בבעלות קופת חולים, תחול על קופת החולים."
<ענת מימון:>
יש סעיף כללי שאומר שהאחריות היא על קופת החולים כשמדובר על המוסדות שלה.

<היו"ר חיים כץ:>
מי בעד סעיף 12 ירים את ידו.

הצבעה

בעד – הרוב
נגד – אין
נמנעים – אין

סעיף 12 נתקבל.

<היו"ר חיים כץ:>
סעיף 12 אושר.

<יובל יעקבי:>
"מינוי ממונה על אבטחת מידע ופרטיות 13. (א) קופת חולים או מוסד רפואי בעל מידע בהיקף נרחב, ימנו אדם בעל הכשרה מתאימה שיהיה ממונה על אבטחת מידע בשימוש במערכת, לרבות הכנת נהלי עבודה שמטרתם קיום תקנות אלה, חוק הגנת הפרטיות וכן הסדרת אופן החיבור, הגישה והזדהות של רוקחים בעלי הרשאה למערכות המידע של הקופה או המוסד הרפואי כאמור לפי העניין (להלן – ממונה אבטחת מידע); ממונה אבטחת מידע יוודא כי הפעלת המערכת תותנה בקיום סקר סיכונים ומבחני חדירות שיבוצעו על ידי מומחה בעל הכשרה מתאימה. (ב) ממונה אבטחת מידע יהיה אחראי להדריך רוקחים בעלי הרשאה אישית עימם התקשר כאמור בתקנה 5 בדבר נוהלי אבטחת המידע של הקופה או של המוסד הרפואי בעל מידע בהיקף נרחב וכן לעדכנם באופן שוטף בדבר חידושים וסיכונים חדשים. (ג) בית מרקחת שלו יותר מעשרה רוקחים בעלי הרשאה אישית חייב במינוי אדם בעל הכשרה מתאימה שיהיה ממונה על הפרטיות ואבטחת המידע בבית המרקחת לעניין שימוש במערכת (להלן – ממונה על הפרטיות בבית המרקחת)."

<היו"ר חיים כץ:>
תמשיך ל-14.

<ענת מימון:>
אני אומרת שפה יש שני דברים שונים. הממונה על אבטחת מידע זה רק במוסדות רפואיים גדולים של מעל 1000 מטופלים, והוא אחראי על כל הנושא של הסדרת אבטחת המידע. ב(ג) מדובר על בתי המרקחת עצמם, שצריכים למנות ממונה פרטיות וזה במידה שיש להם יותר מ-10 רוקחים בעלי הרשאה אישית.
<היו"ר חיים כץ:>
נעבור ל-14.

<שולי מועלם-רפאלי:>
יש בתי מרקחת עם יותר מ-10 רוקחים?
<קריאה:>
לא, בעלי הרשאה אישית.

<רוני גמזו:>
כן.

<היו"ר חיים כץ:>
נעבור ל-14.
<יובל יעקבי:>
"אבטחה פיזית וסביבתית. 14. רוקח אחראי בבית מרקחת יוודא כי מערכת המחשב המאפשרת לרוקח בעל הרשאה אישית גישה למערכת (להלן – מחשב הרוקח) תוצב במקום שאינו מאפשר גישה לציבור. 
<היו"ר חיים כץ:>
תעבור ל-15.

<יובל יעקבי:>
"ניהול מאובטח של המערכת ומחשב הרוקח 15. (א) קופת חולים או מוסד רפואי יקפיד על ניהול ותפעול תקין של המערכת ומחשב הרוקח המשמשים לביצוע פעולות לפי תקנות אלה ולהגנה עליהם, בהתאם למקובל בהפעלת מערכות כאלה ובכלל זה ביצוע עדכונים שוטפים של המערכות והתוכנות וכן התקנת מערכות בקרה לצרכי ניטור המערכת (להלן – מערכת בקרה). (ב) קופת חולים או מוסד רפואי יוודאו כי במחשב הרוקח לא יישמר מידע המועבר במסגרת החיבור אל המערכת מעבר לשמירה ארעית שנועדה להצגת המידע, בזמן חיבורו למערכת; מחשב הרוקח שיוגדר כך שבכל מקרה של ניתוק החיבור אל מערכות המאגר, ובכלל זה כתוצאה מסיום ההתקשרות, ניתוקה, או החלפת המשתמש, לא יהיה כל מידע שיישמר בו." 
היו"ר חיים כץ:
אנחנו מצביעים על סעיפים 13-15, ומי בעד ירים את ידו?

הצבעה

בעד – 2
נגד – אין
נמנעים – אין 

סעיפים 13-15 נתקבלו.

<היו"ר חיים כץ:>
סעיפים 13-15 אושרו. נעבור לסעיף 16, אבטחת תקשורת.

<יובל יעקבי:>
"אבטחת תקשורת 16. (א) הרוקח האחראי בבית המרקחת יוודא כי מחשב הרוקח יקושר אך ורק לרשתות התקשורת של קופת חולים או המוסד הרפואי בהתאם לאמור בתקנת משנה (ב) ולא יחובר לרשת ציבורית. (ב) קופת החולים או המוסד הרפואי יוודאו כי חיבור מחשב הרוקח למערכת ייעשה באמצעות חיבור תקשורת שמתקיימים בו כל אלה: (1) הוא מבוסס על חיבור תקשורת ישיר או חיבור תקשורת מאובטח ומזוהה באופן דו צדדי שאישר הרשם; (2) חיבור מחשב הרוקח למערכת יתבצע רק לאחר זיהוי של רוקח בעל הרשאת השימוש באמצעות אמצעי פיזי הנתון לשליטתו הבלעדית; לעניין זה יראו אמצעי חתימה כהגדרתו בחוק חתימה אלקטרונית כאמצעי כאמור. (ג) קופת החולים או המוסד הרפואי יוודאו כי העברת מידע במערכת תיעשה תוך שימוש באמצעי הצפנה מקובלים."

<שמואל חיים קלנג:>
שאלה: הכוונה פה לא למחשב של הרוקח עם ההרשאה? מה הקשר בין הרוקח עם ההרשאה לרוקח האחראי? זה שני טיפוסים שונים. מה היתה הכוונה? יש פה בלבול של מושגים. האם לא דנים פה רק על ברוקח עם ההרשאה?
<נילי חיון דיקמן:>
אנחנו כאן רוצים להפנות את החובות, לדאוג לשמירת הפרטיות והוראות האבטחה לרוקח האחראי בבית המרקחת, שהוא המנהל המקצועי של בית המרקחת. הוא אחראי על התשתיות.

<היו"ר חיים כץ:>
שהוא יהיה האחראי על הרוקח עם ההרשאה.
<אייל שוורצברג:>
הוא לא פועל לבד, הוא פועל תחת אותו רוקח אחראי בבית המרקחת.
<שמואל חיים קלנג:>
ממש לא. אני מציע לכם לרדת מזה, זה לא יעבוד ככה. אין לזה שום משמעות תפעולית, בתפעול זה לא עובד ככה.
<ענת מימון:>
החיבורים של המחשב נעשים באמצעות בית המרקחת עצמו. הרוקח עצמו לא מחבר את המחשב באופן עצמאי, לכן האחריות היא על בית המרקחת והרוקח האחראי.

<שמואל חיים קלנג:>
לא, התשובה היא לא.
<רוני גמזו:>
הרוקח האחראי הוא בעצם הרוקח המנהל את התחום הזה בתוך בית המרקחת. אנחנו פשוט רוצים Accountability לאדם אחד, שהוא בתוך המסגרת - -
<היו"ר חיים כץ:>
הוא בא ואומר: תשמע, אתה יושב פה ורושם תקנות. בחיים האחראי זה הרוקח עם ההרשאה, לא במשרד הבריאות, בבית המרקחת הוא האחראי, ואם אתם רוצים ללכת למישהו אחר שהוא אחראי, אני לא רוצה להגיד לכם איזה כיסוי זה.
<רוני גמזו:>
כבוד היושב ראש, הסעיף הזה, סעיף 16, בא ואומר שהמחשבים יחוברו לרשתות כאלה ואחרות. אנחנו, כאן, בעצם לוקחים אינסטנציה אחת מתוך בית המרקחת ומטילים עליה אחריות. אומרים לה: תדאגי שהמחשבים של הרוקחים השונים יחוברו בהתאם לתקנות. זה הכל. 
<היו"ר חיים כץ:>
איפה זה כתוב?

<קריאות:>
זה לא כתוב.
<רוני גמזו:>
כתוב: הרוקח האחראי בבית המרקחת הוא זה שיוודא.

<שמואל חיים קלנג:>
אני רוצה להבין, אני מדבר על אותו סעיף 16(א) ו-(ב): בסופו של דבר, אם רוקח במחלקה פנימית בבית החולים "מאיר" יקבל הרשאה, במחלקה הפנימית הוא כפוף למנהל המחלקה. הרוקח בבית המרקחת לא כפוף אליו, אין לזה משמעות.
<רוני גמזו:>
שמוליק, אני רוצה להסביר. תקרא היטב את סעיף 16(א), כתוב: "הרוקח אחראי בבית המרקחת" ולא מדובר על רוקח שנמצא כרגע במחלקה קלינית. זה מחובר אך ורק לסיטואציה של בית מרקחת.

<היו"ר חיים כץ:>
טוב.

<ענת מימון:>
אני רק אגיד שבאמת ההוראות האלה לא חלות על בתי מרקחת שנמצאים בבעלות הקופות עצמן. שם אמרנו שיש נוהל פנימי שהם יסדירו דרכו ולכן, מדובר פה רק על התקשרויות חיצוניות עם בתי מרקחת חיצוניים, שהקופות והמוסדות עושים.
<היו"ר חיים כץ:>
טוב.
<יובל יעקבי:>
לא קראנו את סעיף (ז) שזה (ד): "האחריות לביצוע תקנה זאת תחול גם על הרוקח האחראי של בית המרקחת, ובבית מרקחת שבו מעל עשרה רוקחים בעלי הרשאה אישית תחול גם על הממונה על הפרטיות בבית המרקחת."
<היו"ר חיים כץ:>
ומי בעד סעיף 16 ירים את ידו?

הצבעה

בעד – 2
נגד – אין
נמנעים – אין

סעיף 16 נתקבל.

<היו"ר חיים כץ:>
סעיף 16 אושר. אנחנו עוברים לסעיף 17.

<יובל יעקבי:>
"ניהול הרשאות שימוש לרוקחים בעלי הרשאה אישית 17.
(א) קופת חולים או מוסד רפואי יאפשרו שימוש במידע שבמערכת לפי תקנה 6(א) רק לרוקח בעל הרשאה אישית לפי תקנה 10, הזקוק להרשאת שימוש לשם ביצוע תפקידו, ורק במידה הנדרשת לשם ביצוע התפקיד. (ב) קופת חולים או מוסד רפואי ינהלו רישום מעודכן של הרשאות - -

<היו"ר חיים כץ:>
(ג) הופך ל-(ב). הכל הופך בהתאמה.

<יובל יעקבי:>
"השימוש שניתנו על ידם לרוקחים בעלי הרשאה אישית (להלן – רשימת ההרשאות התקפות). (ג) קופת חולים או מוסד רפואי שקיבלו הודעה על ביטול הרשאה אישית למתן מרשם של רוקח, מאת המנהל או מאת הרוקח, או שקיבלו הודעה על סיום תפקידו של רוקח בעל הרשאה אישית, יבטלו מיידית את הרשאת השימוש במידע שניתנה לו. (ד) אחת לרבעון, יוודא ממונה אבטחת מידע כי כל הרוקחים בעלי הרשאה אישית שניתנה להם הרשאת שימוש במערכת על ידי קופת חולים או המוסד הרפואי מופיעים ברשימת הרוקחים בעלי הרשאה אישית המופיעה באתר האינטרנט של משרד הבריאות כמפורט בתקנה 10(ו); הרשאת שימוש לרוקחים בעלי הרשאה אישית שאינם מופיעים ברשימה זאת, תושהה עד בירור ההרשאה מול הרוקח בעל ההרשאה האישית והמנהל."

<ענת מימון:>
פה, למעשה, אנחנו אומרים: לא מספיק שיש לך הרשאה אישית, אתה צריך גם לקבל הרשאת שימוש ספציפית מקופת החולים או מהמוסד הרפואי שמעביר לך את המידע, וצריך לבדוק, באמת, שכל עוד יש לך את הרשאת השימוש, באמת יש לך הרשאה אישית תקפה, וזה האחריות של קופות החולים והמוסדות הרפואיים.
<היו"ר חיים כץ:>
ומי בעד סעיף 17 ירים את ידו?

הצבעה

בעד – 3
נגד – אין 

נמנעים – אין

סעיף 17 נתקבל.

<היו"ר חיים כץ:>
סעיף 17 אושר.
<ענת מימון:>
"תקנה 18. זיהוי ואימות המשתמש. (א) קופת חולים, מוסד רפואי ורוקח בעל הרשאה אישית יפעילו אמצעים לווידוא כי הגישה למערכת נעשית רק בידי בעל הרשאת שימוש תקפה ובהתבסס על התקן פיזי אישי הניתן לשליטתו הבלעדית של המשתמש בלבד או על נתוני זיהוי ביומטריים כהגדרתם בחוק הכללת אמצעי זיהוי ביומטריים ונתוני זיהוי ביומטריים במסמכי זיהוי ובמאגר מידע, תש"ע-2009. (ב) רוקח בעל הרשאה אישית יודיע על כל שינוי במעמדו כרוקח בעל הרשאת שימוש לקופת חולים ולמוסד רפואי מהם קיבל הרשאת שימוש כאמור בתקנה 17. (ג) רוקח בעל הרשאה אישית יוודא כי האמצעי הפיזי המאפשר התחברות למערכת יישמר בנפרד ממערכת המחשב."
<היו"ר חיים כץ:>
מי בעד סעיף 18 ירים את ידו.

הצבעה

בעד – 3
נגד – אין 

נמנעים – אין

סעיף 18 נתקבל.

<היו"ר חיים כץ:>
סם סעיף 18 אושר. 
<ענת מימון:>
"תקנה 19. אופן הגישה למידע אודות מטופל. גישה למידע אודות מטופל במערכת תיעשה רק בידי רוקח בעל הרשאת שימוש ולאחר שהרוקח כאמור ווידא שיתקיימו כל אלה: (1) המטופל ביקש לקבל מרשם רוקח; (2) המטופל נתן הסכמתו לעיון במידע כאמור בתקנה 4; (3) המטופל זוהה על ידי המערכת באחת הדרכים שלהלן: (א) באמצעות מידע המצוי על גבי פס מגנטי או שבב בכרטיס החבר של קופת החולים; (ב) באמצעות קוד אישי שנתנה לו קופת החולים או המוסד הרפואי; (ג) בהתבסס על מנגנון אחר שאישר המנהל לאחר התייעצות עם הרשם. (4) המטופל זוהה על ידי הרוקח באמצעות תעודה מזהה. "

<היו"ר חיים כץ:>
תעברי ל-20.

<ענת מימון:>
"תקנה 20. תיעוד שימוש. (א) קופת חולים או מוסד רפואי יבטיחו כי המערכת תכלול מנגנון תיעוד אוטומטי שיתעד כל ניסיון שימוש במערכת (בתקנה זו – מנגנון תיעוד), ובכלל זה את כל הנתונים האלה: זהות המשתמש, התאריך והשעה של ניסיון השימוש, האם השימוש אושר או נדחה; אם השימוש אושר, יישמרו הנתונים המאפשרים את זיהוי המטופל אודותיו נתבקש המידע ושדות המידע שהתבקש; (ב) מנגנון תיעוד כאמור לא יאפשר, ככל הניתן, ביטול או שינוי של הפעלתו; מערכות הבקרה יאתרו שינויים או ביטולים בהפעלתו ויפיצו התראות לממונה אבטחת מידע. נתוני הרישום של מנגנון התיעוד יישמרו למשך 12 חודשים לפחות. (ג) ממונה אבטחת מידע יבחן אחת לשבוע את נתוני התיעוד, או יתקין מערכת אוטומטית מקובלת לניטור התראות על אירועים חריגים, ויערוך דו"ח של הבעיות שהתגלו וצעדים שננקטו בעקבותיהן. (ד) קופת חולים או מוסד רפואי יידעו רוקחים בעלי הרשאה אישית בדבר קיומו של מנגנון תיעוד."
<היו"ר חיים כץ:>
אנחנו נצביע על 19 ו-20. מי בעד ירים את ידו?

הצבעה

בעד – 3
נגד – אין
נמנעים – אין

סעיפים 19 ו-20 נתקבלו.

<היו"ר חיים כץ:>
 אושר. נעבור ל-21.
<ענת מימון:>
"הסכם התקשרות עם בית מרקחת. קופת חולים או מוסד רפואי המתקשר עם בית מרקחת כאמור בתקנה 5(ב), לצורך העברת מידע אודות מטופלים באמצעות המערכת, יבטיח קיומן של הוראות פרק זה בהסכם ההתקשרות וכן יכלול בהסכם ההתקשרות אמצעי בקרה ופיקוח כדי לוודא עמידתו של בית המרקחת בהוראות ההסכם ובהוראות תקנות אלו." 
<היו"ר חיים כץ:>
מי בעד סעיף 21 ירים את ידו.

הצבעה

בעד – 3
נגד – אין 

נמנעים – אין

סעיף 21 נתקבל.

<היו"ר חיים כץ:>
 סעיף 21 אושר. נעבור ל-22.
<ענת מימון:>
"הסכם התקשרות עם רוקח בעל הרשאה אישית. 22. (א) קופת חולים או מוסד רפואי, המתקשר עם בית מרקחת כאמור בתקנה 5(ב), לצורך העברת מידע אודות מטופלים באמצעות המערכת, יקבעו במפורש בהסכם עם רוקח בעל הרשאה אישית (בתקנה זו – ההסכם) את כל אלה, והכל בכפוף להוראות תקנות אלו: (1)
סוג הפעולות שבעל הרשאת גישה שימוש רשאי לבצע במערכת, ואופן ביצוען; (2) החובות בתחום אבטחת המידע החלות על בעלי הרשאות שימוש, לפי תקנות אלה, וכן הנחיות נוספות לעניין אמצעי אבטחת מידע שקבעה קופת החולים או המוסד הרפואי, אם קבעה; (3) חובתו של רוקח בעל הרשאה אישית להודיע לקופת חולים, למוסד הרפואי או לרופא המטפל, במקרה של פריצה או שימוש לא מורשה במערכת; (4) חובתו של בעל הרשאה אישית לשמור על האמצעי הפיזי בצורה מאובטחת ובנפרד מהסיסמה האישית שהוקנתה לו. (ב) קופת חולים, או מוסד רפואי יכללו בהסכם ההתקשרות אמצעי בקרה ופיקוח כדי לוודא את עמידתו של רוקח בעל הרשאה אישית בהוראות ההסכם ובהוראות תקנות אלה."

<היו"ר חיים כץ:>
ומי בעד סעיף 22 ירים את ידו.

הצבעה

בעד – 3
נגד – אין 

נמנעים – אין

סעיף 22 נתקבל.

<היו"ר חיים כץ:>
וגם סעיף 22 אושר.
<ענת מימון:>
"תקנה 23. מיפוי וביצוע סקר סיכונים. (א) ממונה אבטחת מידע יוודא ביצוע של סקר סיכונים ומבחני חדירות תקופתיים על המערכת אחת ל 18 חודשים לפחות, בשיטות מקובלות, על ידי גורם חיצוני בלתי תלוי; (ב) ממונה אבטחת מידע יפעל לתיקון הליקויים שימצאו בסקר בתוך פרק זמן סביר, על פי חומרת ליקויי האבטחה, מרגע היוודע דבר הליקוי."

<היו"ר חיים כץ:>
תעברי הלאה.

<ענת מימון:>
"24. תיעוד של אירועי אבטחה. (א) קופת חולים, או מוסד רפואי יוודאו תיעוד אירועים המעלים חשש לפגיעה בשלמות המידע או לשימוש בו בלא הרשאה (להלן - אירועי אבטחה); (ב) רוקח בעל הרשאה אישית ורוקח אחראי, ידווחו באופן מיידי לממונה אבטחת מידע של קופת חולים, המוסד הרפואי", פה זה צריך להיות הרופא המטפל "על כל חשש לפגיעה בשלמות המידע או לשימוש בו בלא הרשאה." בעצם זה צריך להיות גם הרופא המטפל כי ממונה אבטחת מידע יש רק בקופות חולים או במוסדות רפואיים.
<היו"ר חיים כץ:>
תעברי ל-25.

<ענת מימון:>
"25. חתימה אלקטרונית מאובטחת. לעניין חתימה אלקטרונית מאובטחת על מרשם רוקח או טופס תיעוד שהוא מסר אלקטרוני, כאמור בתקנות 8(א)(7) ו-9(א) יתקיימו שני אלה: (1) החתימה האלקטרונית המאובטחת הונפקה לרוקח על ידי קופת חולים או מוסד רפואי, לשימוש לצורך חתימתו על מרשמים שהם מסרים אלקטרוניים שהונפקו במהלך ובמסגרת עבודתו בקופת החולים או במוסד הרפואי בלבד; (2) קופת החולים או המוסד הרפואי שהנפיקו את החתימה האלקטרונית המאובטחת מנהלים רישום וקבעו נהלים לאבטחת אמצעי החתימה ומערכות החומרה והתוכנה, ועל נהלים אלו יחולו הוראות תקנה 2א לתקנות הרופאים (מתן מרשם), התשמ"א - 1981 , בשינויים המחוייבים."

<היו"ר חיים כץ:>
ומי בעד סעיפים 23-25?

הצבעה

בעד – 3
נגד – אין 

נמנעים – אין

סעיפים 23-25 נתקבלו.

<היו"ר חיים כץ:>
סעיפים 23-25 אושרו. נעבור לפרק ה' – שונות.

<ענת מימון:>
"פרק ה': שונות. תקנה 26. דף הסבר. (א) רוקח בעל הרשאה אישית ימסור לידי המטופל דף הסבר בדבר מרשם רוקח, בשפות עברית, ערבית, אנגלית, רוסית ואמהרית, שאישר המנהל. (ב) דף ההסבר יכלול את הפרטים שלהלן: (1) הסבר על ההרשאה האישית שניתנת לרוקחים לתת מרשמים, לפי הפקודה; (2) כתובת אתר אינטרנט שבו מתפרסמת רשימת הרוקחים בעלי הרשאה אישית; (3) הסבר על העיון במידע הרפואי על ידי רוקח ושמירת הסודיות הרפואית על ידו, לרבות נגישותו של המידע הרפואי למשך כל השנה הקלנדרית שלגביה נחתם כתב ההסכמה, ולכל בתי המרקחת שיש להם הסדר לפי תקנה 5; - -

<עדי קול:>
פה רשמנו הערה לגבי הסעיף הזה עם השנה הקלנדרית, אז אם - -

<ענת מימון:>
נכון, נצטרך להתאים את זה.

"(3א) הסבר על זכותו של המטופל לחזור בו בכל עת מהסכמתו לעיון במידע הרפואי אודותיו. (4) הסבר על זכותו של המטופל לפנות להתייעצות עם רופא בכל עת. (5) הסבר על זכותו של המטופל לפי סעיף 27(ב)(2) לפקודת הרוקחים." שזה החלופות הגנריות שיש לתרופות.
<היו"ר חיים כץ:>
ומי בעד סעיף 26 ירים את ידו.

<ענת מימון:>
וכמו שאמרנו, מציעים אותו בהתאמה.

הצבעה

בעד – 3
נגד – אין 

נמנעים – אין

סעיף 26 נתקבל.

<היו"ר חיים כץ:>
סעיף 26 אושר.

<ענת מימון:>
"27. פיקוח ובקרה. לשם פיקוח על ביצוע הוראות תקנות אלה רשאי המנהל - (1) לדרוש מאת רוקח בעל הרשאה אישית, לפי הוראות נוהל שיפרסם, דיווח בדבר מתן מרשמי המשך לפי סוגי תכשירים, לפי הרופאים המטפלים או לפי סיווג אחר; (2) לדרוש מרוקח בעל הרשאה אישית למסור לו מידע ומסמכים הנוגעים למתן מרשמים על ידו; (3) לעיין בכל עת במרשמי הרוקח כאמור בתקנה 8, ובטפסי התיעוד כאמור בתקנה 9, וכן לצלמם או להעתיקם; (4) לעיין במסמכי ההתקשרות בין קופת החולים או מוסד רפואי ובין הרוקח בעל ההרשאה האישית בבית המרקחת לעניין אופן העברת המידע הרפואי כאמור בתקנה 21 ו-22 ולתת הוראות לגביהם; (5) לתת, לאחר התייעצות עם הרשם, הוראות או הנחיות לגבי אבטחת מידע וליישום תקנות אלה, לרבות פירוט של אמצעי האבטחה שיש לנקוט במצבים ובמקרים שונים, תקנים ושיטות אבטחה מקובלים שיש להשתמש בהם. (6) לדרוש מנותן הכשרה לקבלת הרשאה אישית או מנותן השתלמות לרוקחים בעלי הרשאה אישית למסור לו מסמכים הנוגעים לתכנית הלימודים והבחינות לעיונו."

<היו"ר חיים כץ:>
תעברי ל-28. 
<ענת מימון:>
"28. ממונה מרשמי רוקח. (א) המנהל ימנה עובד המשרד לממונה מרשמי רוקח, והוא ירכז את הטיפול במתן הרשאה אישית לרוקחים כאמור בתקנה 6, ואת הפיקוח והבקרה על בעלי הרשאה אישית כאמור בתקנות אלה. (ב)
קופת חולים - -

<עדי קול:>
זה יהיה בתקן, הממונה?

<רוני גמזו:>
כן.

<ענת מימון:>
"(ב) קופת חולים המעוניינת להציע שירות של מתן מרשם רוקח למטופליה תמנה עובד מעובדיה לממונה מרשמי רוקח במוסדותיה והוא ירכז את הטיפול והפיקוח הפנימי על בעלי ההרשאה האישית העוסקים במתן מרשמים לפי תקנות אלה במוסד הרפואי או במרפאה שלה. 29. שמירת דינים. אין בתקנות אלה כדי לגרוע מהוראות תקנות הרוקחים (תנאי פתיחה וניהול של בתי מרקחת וחדרי תרופות), התשמ"ב-1982, חוק זכויות החולה וכל דין אחר שעניינו שמירת פרטיותו של מטופל. 30. תחילה תחילתן של תקנות אלה 30 ימים מיום פרסומן."
<היו"ר חיים כץ:>
אנחנו נצביע על סעיפים 27-30. מי בעד ירים את ידו.
הצבעה

בעד – 3
נגד – אין 

נמנעים – אין 

סעיפים 27-30 נתקבלו.

<היו"ר חיים כץ:>
תודה רבה. אנחנו חוזרים, יש לנו 5 דקות.
<ענת מימון:>
יש עוד תוספת.

<רוני גמזו:>
בפעם הבאה, תעזבו את זה.

<היו"ר חיים כץ:>
אידלמן, אני רוצה שתסביר לי למה רוקח שלמד 4.5 שנים, למד מעבר לאחות, לא מספיק לו - -
<שולי מועלם-רפאלי:>
זה לגבי הנושא הפרמקולוגי כמובן.

<היו"ר חיים כץ:>
כן, הוא צריך יותר מ-60 שעות?

<ליאוניד אידלמן:>
תודה רבה היושב ראש, אני אשמח מאד להסביר.

<היו"ר חיים כץ:>
איזה סעיף זה היה?

<ליאוניד אידלמן:>
סעיף 11ב. הכשרה. עמוד 10. תודה רבה היושב ראש, אני אשמח מאד להסביר. הרוקח, לפי מה שאני יודע, לומד לגבי תרופות. מדובר פה לא רק על ידע בתרופות, מדובר פה על התאמה של התרופות לחולה ספציפי ולמצבו הספציפי. מבחינה זו, אני משוכנע שיש הרבה מה ללמוד בקטע הזה, למי מתאים ואיך מתאים. עכשיו, הרי אנחנו נותנים פה משהו מהפכני לרוקח, אפשרות לבדוק את החולה, לאסוף מידע ולהחליט מה לחולה הזה, הספציפי, ברגע זה הכי מתאים. הקשר הזה, אני משוכנע שלא לומדים ב-4 שנים האלה. אני משוכנע שאי אפשר ללמוד את כל זה ב-60 שעות.

<היו"ר חיים כץ:>
כמה שעות אתה חושב שצריך ללמוד?

<ליאוניד אידלמן:>
אני מדבר על שנתיים מינימום.

<קריאות:>
- - -

<היו"ר חיים כץ:>
כמה שעות זה שנת לימודים?

<ליאוניד אידלמן:>
תלוי איפה לומדים.

<שולי מועלם-רפאלי:>
כשהגדירו לאחיות שנה, מה זה כלל?

<היו"ר חיים כץ:>
כמה שעות זה זמן לימודים?

<קריאה:>
אחיות לא לומדות על תרופות בכלל.

<ליאוניד אידלמן:>
לאחיות היתה החלטה של שנה בגלל שאחיות לא מתרכזות בתרופות אבל הן כן מתרכזות במטופלים.

<היו"ר חיים כץ:>
מה זה נוגע לאחיות עכשיו? לאחיות זה לא נוגע. כמה שעות זה שנת לימודים? 

<ליאוניד אידלמן:>
אני לא יודע באיזה מקום, תלוי איפה.

<היו"ר חיים כץ:>
תקשיב, כשאתה אומר שנה, לכמה שעות אתה מתכוון? למה מתכוון המשורר?
<ליאוניד אידלמן:>
אני מדבר על מאות שעות לימוד.

<היו"ר חיים כץ:>
כמה זה מאות? כמה זה שנת לימוד?
<ליאוניד אידלמן:>
אני צריך לבדוק. אני אחזור לישיבה הבאה ואני אגיד.

<היו"ר חיים כץ:>
זה ייגמר היום.

<ליאוניד אידלמן:>
לא, זה לא ייגמר היום, אני מאמין כך. אתה תקבע אבל זה חמור מאד.
<גרשון גולומב:>
שלום, שמי פרופסור גרשון גולומב, הייתי יושב ראש הוועדה שמינה משרד הבריאות שעל בסיסה התקבל החוק, והייתי מנהל בית הספר לרוקחות בשנים 2000-2006. שתי הערות, אחת ספציפית ואחת כללית קצרה: הערה ספציפית – אנחנו מלמדים, אני, אישית, משתתף בקורס פרמקולוגיה לרוקחים, לאחיות ולרפואנים. בית הספר לרוקחות שאני הייתי מנהלו ויושב ראש הוועדה, הוא זה שמלמד על תרופות. אני יכול לומר בפה מלא, שכמות השעות שהרוקחים מקבלים על תרופות היא לאין ערוך ושיעור גדולה יותר בעומק ובהיקף מאשר רופאים ובוודאי מאשר אחיות. הרופאים לומדים רבות על התרופות ב-3 השנים הקליניות שלהם, כאשר הם נמצאים במחלקות. האחיות מוכוונות למקצוע הסיעוד ולא למקצוע התרופות. נקודה נוספת – הרוקחים היום, מלמדים אותם בבית הספר לרוקחות, רוקחות מודרנית, קלינית, קהילתית והם מומחים מהמדרגה הראשונה והחוק הזה מבחינתם הוא אנכרוניסטי. הם מוכנים אליו כבר יותר מ-10 שנים - -
<היו"ר חיים כץ:>
כמה שעות לדעתך הם צריכים לעבור?

<גרשון גולומב:>
ה-60 שעות האלה גם הן יותר מדי אבל שמנו אותן. אני הייתי יושב ראש הוועדה, אני זה שקבעתי את המספר הזה, שהוא בעיקר לתת דגשים לרוקחים שנמצאים במערכת, ומכיוון שרוב הרוקחים היום במערכת הם יצירי האוניברסיטה העברית, בית הספר לרוקחות - -
<היו"ר חיים כץ:>
או באים מירדן.
<גרשון גולומב:>
- - נכון. - -
<ליאוניד אידלמן:>
לא צריך ללמוד לבדוק חולה? לא הבנתי.
<היו"ר חיים כץ:>
לא צריך להפריע בוועדה גם אם הוא לא מסכים לדעתך.

<גרשון גולומב:>
- - עכשיו, יש כאלה שמשרד הבריאות יחליט שהוא לא רוצה לתת להם הרשאה וזה סיפור אחר, על זה אני לא מדבר. אני אומר: רוקח שעבר את הבחינות פה, בארץ, ואם היה פלופ במשרד הבריאות בשלב הבחינות או משהו כזה, אנחנו לא יכולים לתקן הכל במכה אחת ולזרוק את התינוק עם המים. לרוקח מורשה במדינת ישראל, ושאתה מסתכל עליו, אתה אומר: יש לו רישיון, כמו שאתה מסתכל על רישיון של רופא שלמד במדינה - -
<היו"ר חיים כץ:>
הבנו.

<גרשון גולומב:>
הערה שניה כללית קטנה: ההערות שנשמעו כאן, באופן אחד, בשום פנים ואופן אין בשום דבר מהתקנות האלה נושא של דיאגנוסטיקה ואבחנה אלא אך ורק המשך.

<היו"ר חיים כץ:>
נכון. בסדר, הבנו.

<ליאוניד אידלמן:>
400 שעות, אני חייב לך תשובה.

<היו"ר חיים כץ:>
קיבלתי.

<אייל שוורצברג:>
מנהל אגף הרוקחות ומרצה באוניברסיטת בן-גוריון. כמי שמרצה 8 שנים בשנים האחרונות ובתכנים קליניים שמכשירים את הרוקחים בדיוק למטרה הספציפית הזאת של מרשמי המשך וזיהוי של בעיות בטיפול התרופתי, אני חושב ש-60 שעות זה מעל ומעבר מכיוון שהם מקבלים הן בתואר הראשון כבר כמות כל כך נכבדת גם של קליניקה וגם של פרמקולוגיה, שאין להתחרות. - -
<ליאוניד אידלמן:>
שם שמים סטטוסקופ על החולה?

<אייל שוורצברג:>
- - אבל אנחנו מסבירים שהנושא - -
<היו"ר חיים כץ:>
למה אתה עונה לו? דבר אלי.
<אייל שוורצברג:>
- - הנושא הזה, אנחנו מדברים פה על מרשמי המשך פרופר. אנחנו לא מדברים פה על נושא של הכנה ראשונית. - -
<שלמה וינקר:>
לא נכון.

<היו"ר חיים כץ:>
סליחה, לא יעזור לך כלום. לא תסתום לו את הפה.

<אייל שוורצברג:>
אנחנו מדברים פה על second re prescribing. זאת אומרת, לא מרשם ראשוני שהרוקח מוציא - -
<היו"ר חיים כץ:>
מרשם המשך.

<אייל שוורצברג:>
יתרה על כך, אנחנו מבקשים מרוקח שכבר בשטח 5 שנים. זה אדם שצבר ניסיון, ראה כמה דברים וסביר להניח שאולי גם השלים התואר השני שלו. הנושא של תרופות הרוקח שאנחנו מבקשים לתת אלה הם מצבים של עזרה ראשונה, שהם רק הגיוניים שיהיו בידי רוקח. עוד דבר אחד אחרון: יש זן עוד יותר בכיר של רוקחים שנקראים "רוקחים קליניים", ואלה כבר עברו הכשרה היא מעל ומעבר.
<שלמה וינקר:>
אני יושב ראש איגוד רופאי המשפחה. יש פה את המצבים הכרוניים ויש את המצבים האקוטיים, התוספת השנייה, ששם אי אפשר לאבחן בלי לבדוק. אז אל תגיד - -
<קריאה:>
אני לא יודע, מחלות קלות או לא קלות.

<שלמה וינקר:>
הפסקת ייצור חלב להנקה על ידי "דוסטינקס" זה ממש לא משהו קל. שימוש וגינלי לפטרת וגינלית, פטריה בפה. כל הדברים האלה צריכים לדעת לבדוק. אל תגיד שאין פה בדיקה. נזלת אלרגית, צריבה בדרכי השתן.
<היו"ר חיים כץ:>
אוקי. תראה, ה-60 שעות שאנחנו נדון בסעיף האחר אחר כך, של האבחנה, אתה תבוא ותגיד: זה לא חל פה כי 60 שעות זה רק במרשם המשך.

<ענת מימון:>
הרי התנגדתם לתקנה 3 בכלל.

<היו"ר חיים כץ:>
ובתקנה 3 יש מענה למה שאתה מדבר. אי לכך אנחנו נצביע. מי מאשר את ה-60 שעות, ובתקנה 3 תגיע לאן שתגיע. מי בעד ה-60 שעות ירים את ידו. תודה רבה.
הצבעה

בעד – 2
נגד – אין
נמנעים – אין





60 שעות אושרו.

60 שעות אושרו. תודה רבה. הישיבה נעולה. המשך יבוא.
<הישיבה ננעלה בשעה 12:01.>
